
I.

Charakteristika

1. Ak nemožno vykonať požiarny útok, najmä v prípade nedostatku síl a prostriedkov pri rozsiahlych požiaroch, hasičské jednotky vykonávajú požiarnu obranu. Princíp požiarnej obrany spočíva v zastavení šírenia požiaru na určenom mieste.

2. Obranné postavenie zaujmú hasičské jednotky tam, kde je možnosť zabrániť šíreniu požiaru, spravidla na hranici požiarnych úsekov alebo na miestach prírodných alebo umelých prekážok.

II.

Úlohy a postup činnosti
1. Pri určení miesta obranného postavenia treba brať do úvahy ohrozenie osôb, zvierat a cenného materiálu alebo nebezpečného materiálu, hlavný smer šírenia požiaru a faktory, ktoré ich ovplyvňujú, a to 

a) smer vetra,

b) účinky tepla,

c) spojené konštrukcie, súvislý porast a skladovaný horľavý materiál, ktoré umožňujúci šírenie požiaru (ďalej len „požiarny most“),

d) terén a jeho vhodnosť na šírenie požiaru v prírodnom  prostredí,

e) lietajúce iskry a horiaci materiál, ktoré v smere vetra ohrozujú priestor v tvare  kruhového výseku, ich stredom je miesto najintenzívnejšieho horenia; ak horí celá budova, ohrozený je priestor v smere vetra v šírke budovy, ktorý sa rozširuje do obidvoch strán v uhle cca 20°C.
2. 
Ako miesto obranného postavenia možno využiť poľné cesty a lesné cesty, vodné toky, stavebné deliace konštrukcie (steny, priečky) alebo preluky medzi budovami. V obrannom postavení sa na základe zistenia situácie určí 

a) hlavné miesto obranného postavenia, kde sa nasadia hasičské jednotky a určia sa im postupne úlohy (napríklad odstránenie požiarnych mostov, hasenie niektorej strany požiarneho úseku, odstraňovanie horľavých predmetov, hasenie požiaru v určitom smere šírenia, zvlhčovanie povrchu horľavých konštrukcií alebo porastu alebo položenie súvislej vrstvy peny),

b) obranné opatrenia, ktoré majú za úlohu eliminovať možnosť šírenie požiaru (napríklad uzatvorenie strešných otvorov, okien, sledovanie požiarnych deliacich konštrukcií z odvrátenej strany požiaru a vytvorenie deliaceho pásu   v poraste zaoraním); na plnenie obranných opatrení môžu byť vyzvané aj osoby na základe zákonného ustanovenia o osobnej pomoci.
3. Nutným predpokladom na úspešnú požiarnu obranu je odstraňovanie požiarnych mostov. Požiarnymi mostmi môžu byť najmä: strecha a rôzne striešky prístavkov, podbitie ríms cez požiarne deliace priečky alebo skladovaný horľavý materiál. Za požiarny most v prírodnom prostredí treba považovať súvislý horľavý porast; jeho súvislosť treba prerušiť dostatočne širokým pásom a odstrániť z neho akýkoľvek porast.

4. Na zabezpečenie obranných opatrení treba využiť všetky prostriedky osobnej pomoci a  vecnej pomoci právnických osôb, fyzických osôb-podnikateľov               a  fyzických osôb, ktoré sú dostupné na mieste zásahu.

5. Ak vzniknú podmienky na vykonanie požiarneho útoku (tzn. na lokalizáciu a likvidáciu požiaru hasením pri dostatočnom množstve síl a prostriedkov), obranné postavenie sa zmení na východiskové postavenie na vykonanie požiarneho útoku.

III.

Očakávané zvláštnosti

Pri vykonávaní požiarnej obrany treba počítať s týmito komplikáciami: 

a) nervozita postihnutých i ďalších obyvateľov, ktorá môže negatívne pôsobiť tiež na zasahujúce hasičské jednotky,

b) neochota vyzvaných právnických osôb, fyzických osôb-podnikateľov a fyzických osôb poskytnúť osobnú pomoc a vecnú pomoc,

c) možnosť odrezania ústupovej cesty v prípade požiarov v prírodnom prostredí (napríklad náhla zmena vetra),

d)  zmena meteorologickej situácie.

